和茶陵夢覺索燭見懷
作者：釋德洪
朝代：宋

paragraphs: 聞絃能賞音，公獨知雅曲。
易親復難忘，終期老林麓。
公如追風驥，未見所歸宿。
嗟余老摧頽，翩如啄苔鵠。
遙知雙泉上，頗亦蒔松菊。
何時聞夜舂，並齋著茅屋。
慧觀友李源，高風當補續。
便覺雒秀間，杖履笑追逐。
今非茶陵夢，猶欲更秉燭。
愛公押難韻，敏若方破竹。